DA Den Europæiske Unions Tidende CE 78/304

(2004/C 78 E/0306)

SKRIFTLIG FORESPØRGSEL E-3637/03

af Torben Lund (PSE) til Kommissionen

(9. december 2003)

Om: Arbejdsmiljø for arbejdstagere beskæftiget med konserveringsmidler

EU har på mange områder været med til at sikre et bedre arbejdsmiljø i de europæiske virksomheder. Desværre er der fortsat problemer, fordi reglerne ikke følges, er utilstrækkelige, eller fordi der mangler viden om risici i særlige sektorer, f.eks. i industri, der producerer levneds- og konserveringsmidler.

Kan Kommissionen i den forbindelse redegøre for sit kendskab til sundhedsfarer på arbejdspladsen for arbejdstagere, der beskæftiger sig med konserveringsmidler, og har Kommissionen kendskab til hændelser, hvor arbejdsgiveren ikke har gennemført eksisterende sikkerhedsbestemmelser i denne sektor? Har Kommissionen kendskab til undersøgelser af dette område, eller har Kommissionen planer om at gennemføre nye undersøgelser af arbejdsmiljøet i denne sektor? Kan Kommissionen endelig redegøre for, hvornår den agter at fremsætte nye forslag til forbedring af arbejdsmiljøet til fordel for arbejdstagernes sundhed?

Svar afgivet på Kommissionens vegne af Anna Diamantopoulou

(15. januar 2004)

Kommissionen er enig med det ærede medlem om betydningen af at forebygge eventuelle arbejdsrisici i fødevareindustrien. I overensstemmelse hermed pålægges der i Rådets direktiv 89/391/EØF af 17. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (1) arbejdsgiveren en forpligtelse til at have en vurdering af risici for sikkerheden og sundheden under arbejdet til sin rådighed. For at opfylde dette krav skal arbejdsgiveren træffe de nødvendige foranstaltninger til beskyttelse af arbejdstagernes sikkerhed og sundhed, herunder aktiviteter til forebyggelse af erhvervsbetingede risici, til oplysning og til oplæring samt tilrettelæggelse af en ordning og tilvejebringelse af de nødvendige midler.

I direktiv 89/391/EØF er der også fastlagt et krav til arbejdsgiveren om at udarbejde rapporter om de arbejdsulykker, der har ramt arbejdstagerne, til brug for den kompetente myndighed og i overensstemmelse med national lovgivning og/eller praksis. Medlemsstaterne forelægger hvert femte år Kommissionen en rapport om den praktiske gennemførelse af bestemmelserne i dette direktiv med anførelse af de af arbejdsmarkedets parter fremførte synspunkter. Der er ikke blevet udarbejdet nogen rapport af medlemsstaterne til Kommissionen om ulykker, hvor arbejdsgiveren ikke har gennemført eksisterende sikkerhedsbestemmelser i virksomheder, der anvender konserveringsmidler.

Et andet arbejdsmiljøinitiativ fra EU's side, Rådets direktiv 98/24/EØF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (2), kan blandt andet spille en rolle ved at kontrollere de eventuelle risici fra konserveringsmidler i levnedsmidler på arbejdspladsen.

Kommissionen mener, at disse direktiver giver en passende beskyttelse af arbejdstagernes helbred i fødevareindustrien. Som det ærede medlem ved, skal EU's direktiver om sikkerhed og sundhed på arbejdspladsen gennemføres i national lovgivning. Det er de nationale myndigheders ansvar at sikre en passende kontrol og overvågning af gennemførelsen af den nationale lovgivning.

Den Europæiske Arbejdsmiljøuge 2003, som blev koordineret af Det Europæiske Arbejdsmiljøagentur, var et nyt initiativ for at øge bevidstheden om risikoen ved farlige stoffer på arbejdspladsen. Der blev afholdt arrangementer i alle medlemsstater, og agenturet har udarbejdet informationsmateriale, som findes på webstedet: (http://osha.eu.int/ew2003).

Endelig har Kommissionen i sin meddelelse »Tilpasning til ændringerne i arbejdslivet og i samfundet: en ny fællesskabsstrategi for sundhed og sikkerhed på arbejdspladsen 2002-2006« (3) bebudet, at Det Europæiske Arbejdsmiljøagentur vil oprette et »observatorium for risikoovervågning« på basis af indsamling af eksempler på god praksis på virksomheds- og brancheplan.

(1) EFT L 183 af 29.6.1989.

(2) EFT L 131 af 5.5.1998.

(3) KOM(2002) 118 endelig udg.